‘ધ કપિલ શર્મા શો’માં સુનીલ ગ્રોવર, અલી અસગર અને ચંદન પ્રભાકર ફરી હાજરી આપે એવા ચાન્સ ખૂબ ઓછા છે ત્યારે સોની ટીવીએ કપિલ શર્માને એક મહિનાની વધુ મુદત આપી છે. કપિલનો કૉન્ટ્રૅક્ટ ૧૫ એપ્રિલે પૂરો થાય છે, પરંતુ ચૅનલે તેને એક મહિનાની વધુ મુદત આપી છે. કપિલના શોના ટેલિવિઝન રેટિંગ પૉઇન્ટ તેના દરેક એપિસોડ સાથે તૂટી રહ્યા છે અને એથી જ ચૅનલ તેને એક મહિનાનો સમય આપી રહી છે. જો એક મહિનામાં કપિલના શોના ટેલિવિઝન રેટિંગ પૉઇન્ટ ન વધ્યા તો ચૅનલ તેની સાથે કૉન્ટ્રૅક્ટ ન પણ કરે એથી આ શોમાં રાજુ શ્રીવાસ્તવને બોલાવવામાં આવ્યો છે, પરંતુ એમ છતાં શોને જોઈએ એટલા દર્શકો નથી મળી રહ્યા. હાલમાં આયુષમાન ખુરાના અને પરિણીતી ચોપડાએ તેમની આગામી ફિલ્મ ‘મેરી પ્યારી બિંદુ’ માટે ગઈ કાલે શૂટિંગ કર્યું હતું. તેમણે સેટ પર કપિલનો જન્મદિવસ પણ સેલિબ્રેટ કર્યો હતો, પરંતુ સેટ પર પહેલાં જેટલી મજા નહોતી આવી.